TEMA ZA SAT RAZREDNIKA: POKVARENI TELEFON

Materijal:

kvrgavi drveni štapić, listić, sjedalice

Napomena za rad s radnim listićem:

slikopriču možemo upotrijebiti za motivaciju umjesto priče na početku sata ili je možemo pročitati na samom satu (ako ostane vremena).

Postupak

Djeca oblikuju polukrug. Sat možemo započeti osobnom pričom poput ove u nastavku.

*Zamislite što mi se jučer dogodilo! Već mjesec dana najavljuju u izdavačkoj kući da će izaći iz tiska jedna knjiga moje omiljene autorice. Svaki dan nestrpljivo očekujem tu knjigu i već sam pomalo izgubila nadu da će se to uopće dogoditi.*

*Kao i svako jutro, ispratila sam svog sina Hrvoja do lifta. Zapričali smo se i rekla sam mu za knjigu. Kako se jako žurio na fakultet, u zadnjem času mi je prišapnuo: „Žao mi je što nije izašla.“*

*Međutim, kako sam ja silno željela tu knjigu, a on je svoju rečenicu izrekao u brzini, ja sam shvatila da je rekao: „Drago mi je što je izašla.“*

*Ni u jednom trenutku nisam posumnjala u ono što sam čula, već sam se odmah spremila za grad. Naravno, u brzini sam zaboravila novčanik, pa sam se morala po njega vratiti. Nakon toga, pala sam u takvu gužvu kakvu je teško opisati. Jedva sam došla do grada. Parkirno mjesto tražila sam bar pola sata. Kad sam ga našla, jedan me čovjek preduhitrio i parkirao se ispred mene. Tada sam otišla do garaže. Ni tu nije bio kraj mojim mukama. Pri izlazu iz garaže zapela sam u liftu. Morala sam čekati s još troje ljudi da nas stručna služba „oslobodi“ iz zaglavljenog lifta.*

*Već sasvim zdvojna došla sam do knjižare. Možete samo zamisliti moje razočaranje kad mi je ljubazna prodavačica rekla da knjiga vjerojatno izlazi tek krajem mjeseca.*

*Ta cijela zbrka nastala je jer sam pogrešno čula izgovorenu rečenicu.*

Recite, jeste li i vi doživjeli nešto slično?

Djeca pripovijedaju svoje doživljaje.

Jeste li ikad čuli za igru *Pokvareni telefon*? Kako se ona igra?

Možemo jedanput odigrati igru *Pokvareni telefon*. Predlažemo djeci da u slobodno vrijeme mogu zajedno igrati tu igru. Nakon toga nastavljamo razgovor.

Do sad smo vidjeli što se sve može dogoditi ako netko nešto slučajno pogrešno čuje. Zamislite koliko tek problema može nastati ako netko nešto osjeća ili misli, a ne usudi se to izreći pred drugima? Postoje i ljudi koji sve govore pa nitko od njih ne može doći do riječi. Kako riješiti taj problem? (Djeca mogu reći svoje prijedloge).

Djeco, u našem razredu u tome će nam pomoći naš čarobni štapić koji govori.

Objašnjavam djeci igru s štapićem i najavljujem radionicu Štapić koji govori.